Alboraia, sisé municipi d'Espanya a incorporar la tecnologia antiofegaments en els cursos de natació infantil en piscina
28 de abril de 2023

El centre esportiu SUMA Fitness Club situat en La Patacona ha presentat Nagi Smartpool, un sistema innovador que potencia la seguretat de les persones usuàries i la informació de l'activitat física. Es tracta d'una incorporació que situa a Alboraia a l'avantguarda tecnològica en el que a piscines esportives es refereix, ja que el municipi es posiciona en el sisé lloc a escala nacional a introduir aquesta tecnologia antiofegaments en els cursos de natació infantil.

Nagi Smartpool consisteix en un sistema de localització en temps real, de manera que es recull la ubicació de la persona usuària a través d'un xicotet dispositiu que porta en les seues ulleres de nadar o en els capells, en cas dels cursos escolars. Aquesta informació indica quant temps porta un usuari submergit en l'aigua, generant un senyal d'alarma amb vibració en el rellotge intel·ligent que porta el personal de socorrisme.

Nagi Smartpool no sols permet potenciar la seguretat de xiquets i xiquetes, sinó que també indica a les persones nadadores les característiques de la seua sessió esportiva a un colp de vista en la mateixa piscina, sense necessitat d'eixir de l'aigua. Des de l'organització del complex SUMA assenyalen la percepció de millora en el temps de permanència practicant esport gràcies a conéixer la informació en temps real, de manera que la persona usuària pot gestionar millor l'activitat i el temps.

La tecnologia arriba a Alboraia després d'haver sigut provada amb més de 1.200 menors a Alfafar. Estarà en funcionament amb els cursos de natació infantils de juny i juliol i a partir d'octubre de manera permanent. Per a les persones nadadores, en canvi, ja està disponible, per la qual cosa ja poden conéixer el nombre de llargs realitzats, els metres recorreguts, el temps de nade i de descans o el temps mitjà per cada 100 metres.

L'alcalde d'Alboraia, Miguel Chavarría, i la regidora d'Esports, Zeudy Estal, han visitat les instal·lacions de SUMA Fitness Club Patacona per a conéixer la novetat tecnològica. En aquesta trobada han participat Jesús Herrer, del complex esportiu, i Javier Bosch, de l'empresa Zonyx, creadora de la tecnologia Nagi. Chavarría ha destacat la importància de treballar amb la tecnologia "per a millorar la seguretat dels nostres veïns i veïnes i fomentar una vida sana on l'esport té cabuda.